Kommissionens beslutning

af 29. maj 2001

om ændring af beslutning 98/83/EF om anerkendelse af visse tredjelande og visse regioner i tredjelande som værende fri for Xanthomonas campestris (alle stammer, der er patogene for Citrus), Cercospora angolensis Carv. et Mendes eller Guignardia citricarpa Kiely (alle stammer, der er patogene for Citrus)

(meddelt under nummer K(2001) 1484)

(2001/440/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), særlig bilag IV, del A, kapitel I, punkt 16.2 og 16.4, og

ud fra følgende betragtninger:

(1) I henhold til del A, kapitel I, punkt 16.2, 16.3 og 16.4 i bilag IV til direktiv 2000/29/EF og samme direktivs artikel 6 skal medlemsstaterne forbyde indførsel på deres område af frugter af Citrus L., Fortunella Swingle, Poncirus Raf. og hybrider heraf, med oprindelse i tredjelande, hvor Xanthomonas campestris (alle stammer, der er patogene for Citrus), Cercospora angolensis Carv. et Mendes og Guignardia citricarpa Kiely (alle stammer, der er patogene for Citrus) vides at forekomme.

(2) I henhold til Kommissionens beslutning 98/83/EF(2), senest ændret ved beslutning 1999/104/EF(3), blev en række tredjelande anerkendt som værende fri for Xanthomonas campestris (alle stammer, der er patogene for Citrus), Cercospora angolensis Carv. et Mendes og Guignardia citricarpa Kiely (alle stammer, der er patogene for Citrus), og nogle regioner blev anerkendt som værende fri for disse skadegørere i tredjelande, hvor de vides at forekomme.

(3) Af de oplysninger, som Levnedsmiddel- og Veterinærkontoret fik under et kontrolbesøg i USA i marts 2000 fra det amerikanske landbrugsministeriums Animal and Plant Health Inspection Service, fremgår det, at der er opdaget nye angreb af Xanthomonas campestris, stammer, der er patogene for Citrus, i Broward, Hendry og Hillsborough Counties i Florida. Derfor bør disse regioner udgå af listen over regioner, der i Florida er anerkendt som værende fri for Xanthomonas campestris (alle stammer, der er patogene for Citrus).

(4) Af de oplysninger, som Levnedsmiddel- og Veterinærkontoret fik under et kontrolbesøg i Brasilien i juli 2000 fra det brasilianske landbrugs- og forsyningsministeriums Secretaria de Defensa Agropecuária, fremgår det, at der kun er opdaget Xanthomonas campestris, stammer, der er patogene for Citrus, i staterne Rio Grande do Sul, Santa Catarina, Paraná, São Paulo, Minas Gerais og Mato Grosso do Sul. Listen over regioner, der er anerkendt som værende fri for Xanthomonas campestris (alle stammer, der er patogene for Citrus), bør ændres for at afspejle dette.

(5) Af de oplysninger, som blev udleveret under ovennævnte kontrolbesøg, fremgår det, at Guignardia citricarpa Kiely (alle stammer, der er patogene for Citrus) kun forekommer i staterne Rio de Janeiro, São Paulo og Rio Grande do Sul. Derfor bør andre brasilianske stater genoptages på listen over regioner, der er anerkendt som værende fri for Guignardia citricarpa Kiely (alle stammer, der er patogene for Citrus).

(6) I 2000 fik Kommissionen meddelelse om, at der var tilbageholdt frugter af Citrus sinensis med oprindelse i Swaziland, der viste sig at være angrebet af Guignardia citricarpa Kiely (alle stammer, der er patogene for Citrus). Listen over lande, der er anerkendt som værende fri for Guignardia citricarpa Kiely (alle stammer, der er patogene for Citrus), bør ændres for at afspejle dette.

(7) Der bør gælde en særlig ordning for varer i transit, som den officielle erklæring i del A, kapitel I, punkt 16.2 og 16.4 i bilag IV til direktiv 2000/29/EF er udstedt for i henhold til beslutning 98/83/EF.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

I beslutning 98/83/EF foretages følgende ændringer:

1) Artikel 2, tredje led, affattes således: "- alle områder af Brasilien undtagen staterne Rio Grande do Sul, Santa Catarina, Paraná, São Paulo, Minas Gerais og Mato Grosso do Sul".

2) I artikel 2, fjerde led, ændres "Florida (bortset fra regionen Collier County, Dade County og Manatee County)" til "Florida (bortset fra regionen Broward County, Collier County, Miami-Dade County, Hendry County, Hillsborough County og Manatee County)".

3) I artikel 4, tredje led, ændres "alle citrusfrugtproducerende tredjelande i Afrika bortset fra Sydafrika, Kenya, Mozambique, Zambia og Zimbabwe" til "alle citrusfrugtproducerende tredjelande i Afrika bortset fra Sydafrika, Kenya, Mozambique, Swaziland, Zambia og Zimbabwe".

4) I artikel 5 indsættes følgende led: "- i Brasilien: alle områder undtagen staterne Rio de Janeiro, São Paulo og Rio Grande do Sul."

Artikel 2

Denne beslutning gælder ikke for citrusfrugter, som den officielle erklæring i del A, kapitel I, punkt 16.2 og 16.4 i bilag IV til direktiv 2000/29/EF er udstedt for i henhold til beslutning 98/83/EF, og som er eksporteret, før de brasilianske, de amerikanske og de swazilandske myndigheder blev underrettet om denne beslutning.

Artikel 3

Denne beslutning er rettet til medlemsstaterne.

Udfærdiget i Bruxelles, den 29. maj 2001.

På Kommissionens vegne

David Byrne

Medlem af Kommissionen

(1) EFT L 169 af 10.7.2000, s. 1.

(2) EFT L 15 af 21.1.1998, s. 41.

(3) EFT L 33 af 6.2.1999, s. 27.